**DARBA SAMAKSAS ATŠĶIRĪBAS STARP PRIVĀTO UN SABIEDRISKO SEKTORU LATVIJĀ**

**PUBLIC-PRIVATE WAGE GAP IN LATVIA**

**Kārlis Vilerts**

Latvijas Universitāte

*kvilerts@gmail.com*

Darba samaksas atšķirību novērtējums starp privāto un sabiedrisko sektoru pastiprinātu aktualitāti ieguva līdz ar ekonomiskās krīzes iestāšanos, kad valstu valdībām nācās ierobežot budžeta izdevumus, tai skaitā sabiedriskā sektorā strādājošo atalgojumam. Tai pašā laikā, lai nezaudētu konkurētspēju kvalitatīva darbaspēka piesaistē, sabiedriskā sektora darba devējiem jāspēj nodrošināt līdzvērtīgs darba samaksas līmenis ar privātā sektorā strādājošajiem. Kā novērtēt līdzvērtīgu darba samaksas līmeni galu galā ir empīriskas dabas jautājums, jo veicot dažāda rakstura un kvalitātes darbus, arī darba samaksai ir pamats atšķirties.

Šajā pētījumā ar ekonometriskām metodēm tiek novērtēts vai Latvijas gadījumā darba samaksa privātajā un sabiedriskajā sektorā atšķiras un vai šīs atšķirības var skaidrot ar atšķirībām dažādos darba samaksu ietekmējošos faktoros (kā izglītības līmenis, darba pieredze u.c.). Pētījumā izmantota Oaxaca-Ransom dekompozīcija metode, kā arī Oaxaca-Blinder dekompozīcijas metode ar *double sample selection* korekciju, tādējādi ņemot vērā, ka faktori, kas ietekmē izvēli būt nodarbinātam un izvēli būt nodarbinātam sabiedriskajā (privātajā) sektorā var arī ietekmēt darba samaksu.

Pētījuma rezultāti liecina, ka, darba samaksa sabiedriskajā sektorā ir nedaudz augstāka nekā privātajā sektorā gan Rīgā un Pierīgā, gan arī pārējos Latvijas reģionos. Tomēr novērotās darba samaksas atšķirības var pilnībā izskaidrot ar labākām darba samaksu ietekmējošām īpašībām sabiedriskajā sektorā nodarbinātajiem, galvenokārt ar augstāku vidējo izglītības līmeni. Turklāt Rīgā un Pierīgā, neizskaidrotā darba samaksas atšķirības daļa ir par labu privātā sektorā nodarbinātajiem. Rezultāti arī liecina, ka Rīgā un Pierīgā privātajā sektorā pastāv neliela, bet pozitīva izlases selekcija, jeb tie, kas ir nodarbināti privātajā sektorā saņem augstāku darba samaksu nekā saņemtu nejauši izvēlēta persona. Tādējādi darba samaksas atšķirības Rīgā un Pierīgā varētu būt nedaudz augstākas nekā novērotās.

**Atslēgvārdi:** *Darba samaksas atšķirības, double sample selection, Oaxaca-Ransom dekompozīcijas metode, sabiedriskā sektora darba samaksa*